שלום לחברות וחברי הסגל ותלמידות ותלמידי הפקולטה למדעי החברה,

 בשנת הלימודים תשפ"ג אימצה האוניברסיטה העברית "נוהל אתיקה במחקר עם/בבני אדם".\* נוהל זה החליף את נהלי האתיקה שהיו קיימים עד אז. לפי הנהלים הקודמים, ועדת האתיקה של הפקולטה למדעי החברה העניקה לחוקרים אישור אתיקה סטנדרטי (ethics approval). חוקרים שהיו זקוקים לאישור IRB (Institutional Review Board), אישור אתיקה ברמה גבוהה יותר, נאלצו לפנות לוועדת האתיקה העליונה הכלל אוניברסיטאית. זה היה המצב לדוגמה עבור בקשות של חוקרים שזכו למימון מקרנות מחקר חיצוניות כמו ה-ISF וה-ERC. תחת הנוהל החדש, כל האישורים שיינתנו על ידי ועדת האתיקה של הפקולטה למדעי החברה יהיו אישורי IRB.

 משנת הלימודים תשפ"ד ועדת האתיקה של הפקולטה למדעי החברה תבחין בפעולתה בין מחקרים מסוגים שונים ותציע הליכי טיפול שונים וזאת על מנת לייעל את תהליך האישור. ככלל רק מחקרים של חברי/ות סגל, פוסט-דוקטורנטים/ות, דוקטורנטים/ות, ותלמידי/ות מוסמך מחקרי (עבודות תזה) יחייבו אישור מוועדת האתיקה של הפקולטה.

 עבודות סמינריוניות של תלמידים לתואר ראשון (ותלמידי מוסמך) לא יחייבו אישור מוועדת האתיקה של הפקולטה. במקרים אלו האחריות להבטחת עמידה בכללי האתיקה במחקר מוטלת על מנחה/ת העבודה. על מנת שהתלמידים יפנימו את החשיבות הרבה שהאוניברסיטה מייחסת לשאלת האתיקה במחקר, על המנחים/ות לדרוש מהתלמידים/ות לעבור קורס אתיקה ממוחשב (ראו את נוהל האתיקה החדש של הפקולטה באתר הפקולטה).

 הוועדה תציע שלושה הליכי טיפול: מקוצר, מלא, ומואץ. ההליכים השונים משקפים את הצורך להתמודד עם מקרים שונים, בפרט מבחינת הסיכונים לבני האדם המעורבים במחקר ומבחינת שיקולי דחיפות. **ככלל, ניתן לראות את ההליך המקוצר כהליך ברירת המחדל.**

 באתר הפקולטה למדעי החברה (תחת "חוקרים ומחקר" ו-"קישורים שימושיים") ניתן למצוא את נוהל האתיקה החדש של האוניברסיטה, את נוהל האתיקה החדש של הפקולטה ואת הטופס המעודכן של בקשה לאישור אתיקה. את הבקשות יש להגיש לכתובת המייל הייעודית ethics.social.science@mail.huji.ac.il. זו גם הכתובת לכל שאלה או בירור.

 בברכה,

 פרופ' גילי דרורי, דיקנית הפקולטה למדעי החברה

פרופ' אסף זוסמן, סגן דיקן למחקר ואתיקה ויו''ר ועדת האתיקה הפקולטאית

\* לפי הגדרה מקובלת, המשמשת בין היתר את ה-NIH בארצות הברית:

A human subject is "a living individual about whom an investigator (whether professional or student) conducting research:

* Obtains information or biospecimens through intervention or interaction with the individual, and uses, studies, or analyzes the information or biospecimens; or
* Obtains, uses, studies, analyzes, or generates identifiable private information or identifiable biospecimens."